אהרון גומפרץ

אהרון שלמה אמריך גומפרץ (בגרמנית: Aron Salomon Emmerich Gumpertz,‏ 10 בדצמבר 1723 ברלין - 1769 המבורג), רופא ומלומד יהודי, ידידו ומדריכו של משה מנדלסון בראשית ימיו בברלין. אהרון אמריך היה בן למשפחת גומפרץ (Gumperz או Gomperz), משפחה יהודית גרמנית מיוחסת ואמידה, ממנה קמו, בין השאר, מספר רופאים ובנקאים. דוד מרוחק, שלמה אמריך גופמרץ (1728-1662) למד רפואה באוניברסיטת ליידן ואחר כך חי ופעל בפראג. גם בנו של הדוד, משה שלמה גומפרץ (Moses Salomon Gumperz) היה רופא שלמד באוניברסיטת פרנקפורט על נהר אודר. הוא סיים את לימודיו בשנת 1721 והיה לרופא היהודי הראשון שזכה לדיפלומה לרפואה בפרוסיה. אהרון שלמה אמריך גומפרץ למד רפואה באוניברסיטה בפרנקפורט על נהר אודר ובמרץ 1751 קיבל את התואר דוקטור לרפואה בפרוסיה. מלבד עיסוקו ברפואה רכש ידיעות נרחבות גם במקצועות היהדות ובהשכלה כללית. מבחינה היסטורית גומפרץ משתייך לקבוצת המשכילים המוקדמים, כלומר מלומדים יהודים שרכשו השכלה כללית ופעלו בעולם התרבותי הנוכרי אך עדיין לא במסגרת מאורגנת ותוך העמדת אלטרנטיבה לאליטה הרבנית כפי שעשו אנשי תנועת ההשכלה היהודית. גומפרץ פעל כדי להיכנס לתוך חוג האינטלקטואלים שפעלו בגרמניה. בין השאר שימש כמזכירו של המארקיז ד'ארז'ן ושל נשיא האקדמיה הפרוסית למדעים פייר לואי דה מופרטי. ב-1745 ביקש מהסופר יוהאן גוטשד חסות אקדמית, אך נענה בשלילה. היכרותו עם המחזאי גוטהולד אפרים לסינג שימשה לזה האחרון השראה לכתיבת המחזה שלו "היהודים" (Die Juden). שמו של גומפרץ נזכר בעיקר כמי שהכניס את משה מנדלסון הצעיר לעולם האינטלקטואלי בברלין. גומפרץ, שהיה מבוגר ממנדלסון בשש שנים, לימד את מנדלסון צרפתית ואנגלית, האהיב עליו את לימוד הפילוסופיה והספרות ושימש לו כמדריך ומלווה בשנותיו הראשונות בברלין. הוא הכיר בין מנדלסון לדמויות מובילות בין אנשי הנאורות, ובין השאר הכיר בין מנדלסון ובין לסינג, והשניים נעשו מיד ידידים קרובים. דמותו של גומפרץ שימשה השראה לאנשי רוח יהודיים גם במאה ה-19 ובהם גם משה הס, אבי הפילוסופיה הציונית המוקדמת. גומפרץ חיבר פירוש על פירושו של אבן עזרא לחמש מגילות בשם "מגלה סוד", ממנו נדפס רק החלק שעסק בספר קהלת (המבורג תקכ"ה, 1765). במבוא לפירוש הקדים חיבור קצר בשם "מאמר המדע" על פילוסופיה, מדע ודת. כתבי אהרון גומפרץ בפרויקט בן-יהודה "אהרון שלמה גומפרץ", במהדורת 1901–1906 של האנציקלופדיה היהודית (באנגלית) אהרן עמריך גומפרץ, ספר מגלה סוד... ועוד בו... מאמר המדע, המבורג תקכ"ה, במאגר הספרים הסרוקים של הספרייה הלאומית אהרן עמריך גומפרץ, מאמר המדע, באתר האקדמיה ללשון העברית Thomas Kollatz, Under the Cover of Tradition: Old and New Science in the Works of Aron Salomon Gumpertz, in: Sepharad in Ashkenaz, Medieval Knowledge and Eighteenth-Century Enlightened Jewish Discourse, Amsterdam: Royal Netherlands Academy of Arts and Sciences, 2007 Noah J.Efron Judaism and Science - A Historical Introduction, Greenwood guides to science and religion, Westport, CT, USA, 2007 Moses Mendelssohn - Philosophical Writings, edited by Daniel Dahlstrom, Cambridge University Press, 1997 (משה מנדלסון - כתבים פילוסופיים, עריכה:דניאל דאהלסטרום, קיימבריג', 1997) Moses Mendelssohn in Dictionary of Literary Biography (ed.James Hardin, Christoph Schweitzer), vol.97, The Gale Group,1990, pp.195-204 ביוגרפיה של משה מנדלסון בלקסיקון לביוגרפיה ספרותית) Adolf Kober The French Revolution and the Jews in Germany, Jewish Social Studies Vol.7, No.4,Indiana University Press, Oct.1945 אהרן אמריך גומפרץ (1723-1769), דף שער בספרייה הלאומית Adolf Kober